b'\n_START_ARTICLE_\nSandstorm\n_START_PARAGRAPH_\nEn sandstorm eller st\xc3\xb8vstorm er et meteorologisk fenomen som er vanlig i t\xc3\xb8rre og halvt\xc3\xb8rre omr\xc3\xa5der der vind kan bl\xc3\xa5se store mengder sand og st\xc3\xb8v. Slike sandstormer oppst\xc3\xa5r som regel av konveksjon i forbindelse med kraftig oppvarming av jordoverflaten, ofte i etter perioder med langvarig t\xc3\xb8rke. En sky av drivende st\xc3\xb8v blir vanligvis regnet for \xc3\xa5 v\xc3\xa6re en sandstorm hvis sikten er mindre enn 1000 m, og som alvorlig om sikten blir mindre enn 500 m.\n_START_SECTION_\nOpphav\n_START_PARAGRAPH_\nVanligvis oppst\xc3\xa5r sandstormer i forbindelse med konveksjon fra en varm overflate. Disse str\xc3\xb8mmene kan skape vind opp mot 120 km/t (33 m/s) og stormene er ofte s\xc3\xa5 store at de kan flytte hele sanddyner. Sandstormer kan b\xc3\xa6re med seg store mengder sand og st\xc3\xb8v, og framkanten kan av og til bli en vegg som er 3000 m h\xc3\xb8y av sand som kan transporteres flere tusen kilometer. Sandstormer oppst\xc3\xa5r ofte i Sahara i forbindelse med den globale passatvinden. Disse blir ogs\xc3\xa5 kalt simoom eller simoon (s\xc3\xaem\xc5\xabm, s\xc3\xaem\xc5\xabn). Haboob (h\xc9\x99b\xc5\xabb) er en sandstorm som oppst\xc3\xa5r i Sudan. T\xc3\xb8rke er ofte en av de medvirkende \xc3\xa5rsakene til standstormer, i tillegg til d\xc3\xa5rlig jordbruk.\n_START_SECTION_\nKonsekvenser\n_START_PARAGRAPH_\nSandstormer kan v\xc3\xa6re farlig for trafikken, spesielt p\xc3\xa5 veier som g\xc3\xa5r gjennom t\xc3\xb8rre og flate omr\xc3\xa5der. I 1991 ble en motorvei i San Joaquin-dalen i California rammet av en sandstorm med vind opp mot orkan styrke (33 m/s). Sikten ble redusert til en halv billengde og f\xc3\xb8rte til en massiv kjedekollisjon som involverte 164 biler, tok livet av 17 mennesker og skadet 151._NEWLINE_Sandstormer kan fjerne verdifull matjord, og slippe den fra seg steder der den ikke er \xc3\xb8nsket._NEWLINE_Simoom (s\xc3\xaem\xc5\xabm, s\xc3\xaem\xc5\xabn) kan f\xc3\xb8re til store mengder atmosf\xc3\xa6risk st\xc3\xb8v over Europa. Sand fra Sahara som er f\xc3\xb8rt opp i atmosf\xc3\xa6ren har av og til gitt r\xc3\xb8dfarget regn i Norge. I tillegg skal sand fra Sahara p\xc3\xa5virke vekstvilk\xc3\xa5rene for plankton vest i Atlanterhavet, og if\xc3\xb8lge enkelte forskere v\xc3\xa6re en viktig kilde til sjeldne mineraler for planter i Amazonas.\n_START_SECTION_\nP\xc3\xa5 andre planeter\n_START_PARAGRAPH_\nSandstormer kan ogs\xc3\xa5 oppst\xc3\xa5 i stor skala p\xc3\xa5 planeten Mars. Disse sandstormene varer lenger og dekker mye st\xc3\xb8rre omr\xc3\xa5der enn p\xc3\xa5 Jorda, og av og til kan de dekke hele planeten og vare flere hundre dager.'